M. Pado, poslanec: (2006-12-13):
Základným zámerom tohto predloženého poslaneckého návrhu je zvýšenie bezpečnosti a plynulosti premávky na našich cestách. Zákon je v súlade s ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je naša Slovenská republika viazaná. Návrh zákona nebude mať dopad na štátny rozpočet ani rozpočty obcí a vyšších územných celkov a nezakladá nároky na pracovné sily a organizačné zabezpečenie. Materiál nemá ani finančný, ekonomický, ani environmentálny vplyv, ani vplyv na zamestnanosť a podnikateľské prostredie. Teraz k osobitnej časti. Dámy a páni, ja som pred viac ako rokom vo výboroch odôvodňoval vtedy vládny návrh zákona, teda vládnu novelu zákona o premávke na pozemných komunikáciách, ktorá mala veľmi široký záber, ktorá sa zaoberala nielen zvýšením bezpečnosti, ale aj zvýšením postihov za nedisciplinovanosť pri premávke na pozemných komunikáciách. Z tohto celého materiálu, ktorý bol aj v tom čase vnímaný veľmi rozporuplne, som sa snažil vybrať len dve veci, ktoré naozaj výrazne môžu ovplyvniť bezpečnosť premávky a plynulosť cestnej premávky. V prvom rade ide o ustanovenie, ktoré ukladá vodičom povinnosť počas celého roka bez výnimky 365 dní v roku 24 hodín svietiť pri používaní motorového vozidla na pozemných komunikáciách. Druhá časť sa dotýka zvýšenia limitu konštrukčnej rýchlosti alebo najvyššej povolenej rýchlosti z 50 na 70 km. V tom prvom bode, keď sa hovorí o celodennom svietení, chcel by som povedať, že ešte pred 5, 6 rokmi takáto povinnosť v rámci kontinentu, v rámci Európy bola len v 4 krajinách. Dnes je to Dánsko, Estónsko, Fínsko, Lotyšsko, Rakúsko, Slovinsko, Švédsko, Chorvátsko, Island, Nórsko, Rusko a odporučené je to aj vo Švajčiarsku, v zime je to ešte Litva, Česko, Poľsko, Slovensko, mimo obce celoročne je Maďarsko, Portugalsko, Taliansko a mimo obce v zime je odporučené vo Francúzsku. Neustanovené je to v Belgicku, Islande, Cypruse, Luxembursku, Malte, Nemecku, Holandsku, Španielsku a vo Veľkej Británii. Teda trend je absolútne  jasný a v podstate sa dá povedať, že v najbližších rokoch aj členovia Európskej únie budú vyzvaní na to, aby zabezpečili povinné celodenné svietenie počas celého roka. Ale nie je to len o tom, že je taký trend vo svete alebo v Európe, ale je to aj preto, že štatistiky samy osebe poukazujú na to, že vozidlo, ktoré pri jazde počas dňa nie je osvetlené, je objektom smrteľnej dopravnej nehody o 25 % častejšie ako vozidlo, ktoré je osvetlené. V prípade ťažkých dopravných nehôd je neosvetlené vozidlo objektom dopravných nehôd dokonca o 50 % častejšie ako vozidlo, ktoré je osvetlené. Až k 25 % všetkých smrteľných nehôd a k 35 % čelných zrážok by teda nemuselo dôjsť, ak by vodiči svietili počas celého dňa bez výnimky. Nechcem ďalej o tomto rozprávať, uvediem jeden príklad, keď v čase, keď je viditeľnosť na ceste nazvaná ako občianske šero, teda v čase, kde sa nedá povedať, že je vodič povinný mať zapnuté stretávacie svetlá, idú za sebou dve autá, jedno z toho je vpredu čierne bez zapnutých svetiel, za nim ide auto inej farby so zapnutými svetlami a na pozadí je tmavý plot. V takej situácii to predné auto nezbadáte a vnímate to druhé auto, teda to auto v poradí ako druhé, ktoré má zapnuté svetlá. Iste chápete, čo v takom prípade môže nastať. Čo sa týka druhého bodu, teda zvýšenie limitu na vstup na diaľnice pre vozidlá, ktorých minimálna, teda najvyššie povolená rýchlosť je vyššia ako 70 km/h, je to krok, ktorý vlastne je odozvou na krok, ktorý vykonalo ministerstvo vnútra a Policajné prezídium, keď zaviedlo zákaz predbiehania nákladných automobilov na diaľnici Trnava  –  Bratislava a mne sa ten krok ministerstva veľmi páči, ja som na tú tému aj komunikoval s policajným prezidentom a zhodli sme sa na tom, že v podstate z tohto kroku vyplývajú dve veci. Po prvé, zo skúseností, ktoré dneska sú, je to, že diaľnica potrebuje tretí pruh, a po druhé, zvýšenie minimálnej rýchlosti. Zvýšenie minimálnej rýchlosti z jednoduchého dôvodu, predpokladám, že mnohí z vás chodíte dennodenne alebo minimálne raz, dvakrát do týždňa po diaľnici a vidíte, ako to často vyzerá. Ja som si urobil pri svojich cestách niekoľko fotografií, ako kamióny napriek zákazu predbiehajú a nepredbiehajú, pretože by možno nechceli zákaz rešpektovať, ale predbiehajú preto, že na čele kolónie je vždy najrýchlejšie vozidlo avia, ktorá sa pohybuje rýchlosťou možno nejakých 55 km/h. Dámy a páni, toto nie je snaha o zásah do kompetencie ministerstva vnútra, ale snaha o riešenie problému, ktorý na našich cestách naozaj existuje, všetky ostatné záležitosti predpokladám, že tak ako policajný prezident prisľúbil, budú riešené v priebehu budúceho roka, aby vstúpili do platnosti v roku 2008. Týmto si vás dovoľujem požiadať o podporu tohto návrhu novely zákona. Ďakujem pekne.